Niémand verdien dít | Netwerk24
Deur Stephan Joubert 15 Oktober 2019 00:01
"Ek het dit seker maar verdien!" Hierdie woorde het my jare gelede toe ek 'n gemeenteleraar was tot stilstand geruk. Dit was die hartseer woorde van 'n vrou wat deur haar man aangerand is. "Niemand verdien dit om aangerand te word nie," het ek geantwoord. Sy het my net woordeloos aangekyk. Die vrees in haar oë was voelbaar, veral toe sy agterkom dat ek stappe gaan doen om te sorg dat haar man dit nie weer doen nie.
Dit is hartverskeurend hoe sommige mense stil en stukkend geslaan word in hul eie huise. Hul gees word deur lafhartige wreedaards gebreek.
Hoor hier, een en almal van ons is die Here se kosbare eiendom. Ons almal verdien respek.
Kom ons leer dit duideliker as ooit vir mekaar in ons huise, asook in ons kerke en skole.
Kom ons stel self die voorbeeld deur ons huweliksmaats, ons kinders en ons vriende liefdevol op die hande te dra.